Minint Tarptautinę kovos su narkomanija ir narkotikų kontrabanda dieną – dėmesys švirkščiamųjų  narkotikų vartotojams (ŠNV)
Minint „Tarptautinę kovos su narkomanija ir narkotikų kontrabanda dieną“ birželio 26 dieną, 10 val., Seimo spaudos konferencijų salėje  įvyks spaudos konferencija, kurios metu bus aptariamos su narkotikų vartojimu susijusios socialinės ir sveikatos problemos bei tendencijos Lietuvoje ir Europoje pasitinkami nauji iššūkiai: kelių narkotinių ir psichotropinių medžiagų vartojimas vienu metu, aukštas kanapių vartojimo paplitimas, naujų psichoaktyviųjų medžiagų vartojimas, efektyvių priklausomybių gydymo metodų stoka ir kt. 
Spaudos konferencijoje Narkotikų, tabako ir alkoholio kontrolės departamentas taip pat pristatys naujo tyrimo „Su narkotinių ir psichotropinių medžiagų vartojimu susijusių infekcijų paplitimas tarp švirkščiamųjų narkotikų vartotojų“ Lietuvoje rezultatus. Tyrimas atliktas bendradarbiaujant su Užkrečiamųjų ligų ir AIDS centru. Tyrimas vyko trijuose miestuose (Alytaus, Visagino, Klaipėdos žemo slenksčio kabinetuose (ŽMK)), ištirta 200 ŠNV. Tyrimo metu nustatytas ŽIV, hepatitų B ir C bei rizikingos švirkštimosi ir seksualinės elgsenos veiksnių paplitimas tarp aktyvių švirkščiamųjų narkotikų vartotojų (toliau - ŠNV). Švirkščiamųjų narkotikų vartojimas yra ne tik asmens problema, bet ir viena iš grėsmių visuomenės sveikatai.
Pasak tyrimo rezultatų, heroinas yra pagrindinė ŠNV vartojama narkotinė medžiaga švirkščiamuoju būdu. Apie septintadalis nurodė, kad dar vartoja amfetaminus. Tipinis ŠNV vartotojas Lietuvoje – 44 – 25 metų bedarbis vyras, turintis pagrindinį ar vidurinį išsilavinimą, kurio švirkščiamųjų narkotikų vartojimo trukmė 5 – 9 metai, švirkščiasi 2-3 kartus į dieną bei kas antras turėjęs įkalinimo patirties. Nustatyta, kad daugiau nei pusė tyrime dalyvavusių ŠNV nei karto gyvenime nebuvo gydyti asmens sveikatos priežiūros įstaigoje dėl narkotikų vartojimo, tik dešimtadalis ar mažiau dalyvavo pakaitinio gydymo programose.
Tyrimo metu nustatyta ŠNV rizikinga švirkštimosi ir lytinė elgsena, kuri sąlygoja ŽIV, virusinių hepatitų B, C ir kitų infekcijų plitimą. Pasak tyrimo rezultatų, beveik visi ŠNV žino visus ŽIV plitimo būdus bei dauguma nesidalina švirkštimosi priemonėmis su kitais ŠNV ir švirkščiasi tik steriliomis švirkštimosi priemonėmis, tačiau septintadalis ŠNV nurodė, kad skolinosi ar skolina kitiems adatas ir švirkštus bei trečdalis turėjo atsitiktinių lytinių partnerių, su kuriais kas antras nenaudojo apsaugos priemonių (prezervatyvų). Tyrimo metu nustatyta, kad daugiausiai tarp ŠNV paplitęs virusinis hepatitas C (VHC), kurio paplitimas siekė 72 - 82 proc. Taip pat atliktas HBsAg paplitimo (virusinio hepatito B rodiklis) tarp ŠNV vertinimas ir gautas paplitimas buvo nuo 2 iki 26 proc. Toks HBsAg paplitimas tarp ŠNV gali būti vertinamas kaip pavojus hepatito B plitimo iš ŠNV grupės į plačiąją visuomenę. ŽIV infekcijos paplitimas tarp ŠNV buvo skirtingas. Visagino žemo slenksčio kabinete užsikrėtusiųjų ŽIV nebuvo, tačiau tarp Alytaus ŽMK klientų užsikrėtusiųjų ŽIV buvo 12 proc., Klaipėdos ŽMK – 19 proc. 
Taip pat tyrimas atskleidė, kad dauguma ŠNV nėra pasiskiepiję nuo virusinio hepatito A ir B, dauguma netirti dėl sifilio ir tuberkuliozės, penktadalis ŠNV turėjo narkotikų perdozavimo patirties dauguma neturėjo lytinių santykių už atlygį; be ŽMK pagrindinė sterilių adatų ir švirkštų įsigijimo vieta yra vaistinės; kaip kitą dažniausiai vartojamą svaiginimosi medžiagą, ŠNV nurodė alkoholį.  
Spaudos konferencijoje dalyvauja: Lietuvos Respublikos  Seimo Narkomanijos ir alkoholizmo prevencijos komisijos pirmininkė Larisa Dmitrijeva, Lietuvos Respublikos Sveikatos apsaugos ministrė Rimantė Šalaševičiūtė, Narkotikų, tabako ir alkoholio kontrolės departamento direktorė Inga Juozapavičienė, Užkrečiamųjų ligų ir AIDS centro direktorius Saulius Čaplinskas, Lietuvos respublikos Švietimo ir mokslo ministerijos Neformalaus švietimo skyriaus atliekantis vedėjo pareigas Algimantas Šimaitis bei blaivios gyvensenos, sveikatos, sporto ir turizmo draugijos „Optimalietis“ atstovas Andrej Chromin.
